Беҙгә бөгөн бигерәк тә әүҙем булыу талап ителә. Халҡыбыҙ проблемалар, тормош ауырлыҡтары алдында яңғыҙ ҡалырға, яңғыҙы ғына үҙ хоҡуҡтарын даулап йөрөргә түгел, ә Бөтә донъя башҡорттары ҡоролтайы Башҡарма комитетына, уның райондарҙағы, ҡалаларҙағы ҡоролтайҙары башҡарма комитеттарына таянырға кәрәк. Райондарҙағы ҡоролтайҙар исем өсөн генә теркәлгән ойошмалар булыуҙан туҡтап, ысын эш режимына күсергә ваҡыт. Был талап 3-сө ҡоролтай ҡарарҙарына индерелгәйне. Яңы рәйестәр ең һыҙғанып эшкә эшлекле генә тотондолар. Ләкин ҡайһы бер рәйестәр ҡоролтай эшенә һалҡын ҡарайҙар, эште ойоштора белмәйҙәр, ҡоролтай эшенә тотҡарлыҡ яһайҙар. Йәйгеһен күпме мәктәптәр оптимәлләштеү һылтауы менән ябып ҡуйылды, ҡыҫҡартылды – айырым райондарҙа ошо эштәр менән ҡыҙыҡһынмаған, оптималләштереүҙе тормошҡа ашырғандарға “Ниңә улай?” тигән борсоулы һорау бирмәгән ҡоролтай рәйестәре булды. Ғөмүмән, районындағы милләт мәнфәғәтендә ҡыл да ҡыймылдатмаған, хоҡуҡтарыбыҙҙы даулап еңеү яулауҙа ҡатнашырға теләмәгән ҡоролтай рәйестәре бар. Беҙ ошо арала бер нисә районда ҡоролтай ултырыштарын яңынан үткәрергә уйлап торабыҙ. Халыҡ хәҙер ысынлап та ҡоролтайҙан башҡа таяныр нөктә булмағанын аңланы, эшләмәгән ҡоролтай рәйестәре тураһында ялыуҙар килә башланы.